สวัสดีค่ะ คือตอนนี้อายุ17 ประจำเดือนไม่ค่อยมาเลยค่ะ เริ่มเป็นประจำเดือนครั้งเเรกตอนอายุ10ขวบ ตอนนั้นเมนส์มาปกติค่ะ เมนส์มาประมาณ7วันค่ะถึงจะหมดพอเริ่มม.2 เมนส์ก็ไม่ค่อยมาค่ะ มาบ้างไม่มาบ้าง เคยไม่มาเป็นปีค่ะ เลยลองไปหา ก็ให้กินยาปรับฮอร์โมน เเล้วก็ลองอันตร้าซาวด์ไปเเล้วรอบนึง บอกปกติดีค่ะ เจาะเลือดหาไทรอยด์ก็ปกติค่ะ ไม่เป็นอะไร ต้องไปรับยาทุกเดือน หนูเลยลองไม่ไปรับยาดู เมนส์ก็ไม่มาอีกเเล้วค่ะ เมนส์มาครั้งล่าสุดคือ 7/07/62 เลยค่ะ หนูอยากลองตรวจภายในดู กลัวว่าจะเป็นโรคอะไรหรือเปล่า เเต่หนูไม่เคยมีเพศสัมพันธ์เลยนะคะ
สวัสดีค่ะ การที่ประจำเดือนไม่ค่อยมา และขาดหายไปนานหลายเดือน หากไม่เคยมีเพศสัมพันธ์ ก็จะไม่ได้เกิดจากการตั้งครรภ์ โดยสาเหตุที่พบส่วนใหญ่ในช่วงวัยรุ่น มักเกิดจากการทำงานผลิตฮอร์โมนของรังไข่ที่ยังไม่สมบูรณ์ หรือทำงานผิดปกติ เช่น มีภาวะมีถุงน้ำจำนวนมากในรังไข่ (PCOS) นอกจากนี้ ก็อาจเกิดจากการมีโรคอ้วน เนื่องจากคนอ้วนมีเซลล์ไขมันจำนวนมาก ซึ่งเซลล์ไขมันสามารถสร้างฮอร์โมนเอสโตรเจนได้ในปริมาณเล็กน้อย เมื่อมีปริมาณมากเกิน จึงกระทบต่อการหลั่งฮอร์โมนเพศที่ปกติได้ หรืออาจมีภาวะไทรอยด์ฮอร์โมนผิดปกติ เป็นต้นอย่างไรก็ตาม หากได้เคยไปพบแพทย์และตรวจอัลตราซาวด์แล้ว ไม่พบความผิดปกติ และตรวจเลือดไม่พบค่าไทรอยด์ผิดปกติ และเมื่อทานยาปรับฮอร์โมนแล้วมีประจำเดือนมา ก็แสดงว่าน่าจะเกิดจากการทำงานของรังไข่ที่ไม่สมบูรณ์ ไม่มีการตกไข่เกิดขึ้นค่ะ ทั้งนี้ ไม่จำเป็นต้องไปตรวจภายใน เพราะจะไม่ได้ให้ข้อมูลในการวินิจฉัยเพิ่มเติมค่ะการที่ประจำเดือนไม่ค่อยมานั้น ไม่ได้อันตรายอะไร เพียงแต่หากในกรณีที่ต้องการมีลูก อาจมีโอกาสที่จะเกิดการตั้งครรภ์ได้ยากกว่าผู้ที่มีประจำเดือนมาสม่ำเสมอ อย่างไรก็ตาม หากมีน้ำหนักตัวที่มาก แนะนำควรลดน้ำหนักให้อยูในเกณฑ์ปกติด้วย ซึ่งอาจทำให้ประจำเดือนมาเป็นปกติได้ แต่ต้องค่อยๆ ลดน้ำหนักลง ไม่รีบลดเกินไปค่ะ